Kalt er á fjöllum og stór hluti Sprengisandsleiðar ófær vegna snjóa. Kjalvegur er fær fjallabílum og verður fólksbílafær næstu daga.
Meira en helmingur Sprengisandsleiðar er ófær og lokaður vegna snjóa og aurbleytu. Kjalvegur er fær fjallabílum en verið er að hefla fyrir fólksbíla inn að Hveravöllum. Nokkrir tugir göngugarpa hafa lagt á Laugaveginn. Flestir gista í skála því lítt viðrar til tjaldútilegu.
Opið er inn í Landmannalaugar, að Sigöldu og Dómadalsleið og austan frá inn í Eldgjá. Þar á milli er lokað um Fjallabaksleið nyrðri. Kannað verður á fimmtudag hvort unnt verður að opna á milli.
Ágúst Freyr Bjartmarsson er yfirverkstjóri Vegagerðarinnar í Vík.
Núna var mjög snjólétt í vetur þess vegna bjóst maður við að geta opnað fyrr heldur en síðustu ár en út af maí og júní hafa verið svo kaldir að það hefur lítið gerst á fjöllum þannig að það er að ná endum saman miðað við í fyrra sem var mjög snjómikið.
Marautt er í Veiðivötn og Sprengisandur er opinn inn að Versölum fyrstu sextíu kílómetrana sunnan að. Ekki er unnt að fara lengra vegna snjóa. Nýidalur á Miðhálendinu er utan seilingar vegna fannfergis, klaka og leðju.
Snjómokstur þurfti við Þakgil um miðjan mánuð og björgunarsveitir til að bjarga fólki í ógöngum.
Kjalvegur er greiðfær inn í Kerlingafjöll og stendur vinna yfir við veginn þaðan og inn á Hveravelli. Þótt fært hafi verið fyrir fjallabíla er vegurinn enn ófær fólksbílum. Menn hafa verið á tánum og ryðja um leið og hægt er vegna kulda, segir Ágúst Sigurjónsson yfirverkstjóri Vegagerðarinnar á suðursvæði. Vonast er til að verkinu ljúki næstu daga.
Um helgina snjóaði á Fimmvörðuhálsi. Snjór er frá Brennisteinsöldu í Landmannalaugum og stikur sjást ekki frá Stórahver og niður Jökultungur, að sögn Guðrúnar Georgsdóttur skálavarðar í Þórsmörk. Allt er á kafi við Hrafntinnusker. Göngufólk á Laugaveginum ætti því að vera með GPS-tæki og vel búið. Vetraraðstæður ríkja. Nokkrir tugir göngugarpa hafa lagt á Laugaveginn og flestir gista í skálum, að sögn Katy Featherstone skálavarðar í Landmannalaugum.
Kalt er á fjöllum og stór hluti Sprengisandsleiðar ófær. Kjalvegur er fær fjallabílum og verður fólksbílafær næstu daga.